b"\n_START_ARTICLE_\nHarry Ellis Watson\n_START_SECTION_\nKariera\n_START_PARAGRAPH_\nV rojstnem kraju je \xc5\xbeivel do ustalitve v Torontu pri 15 letih pa je \xc5\xbeivel \xc5\xa1e v Angliji in Winnipegu, Manitoba. Do leta 1915, ko je bil izbran v prvo mo\xc5\xa1tvo zvezd lige OHA, je zaigral za mo\xc5\xa1tvo Whitby Athletics in srednje\xc5\xa1olsko mo\xc5\xa1tvo St. Andrew's College. Igral je tudi za mo\xc5\xa1tvo Toronto Aura Lee, nato pa je slu\xc5\xbeil voja\xc5\xa1ki rok med prvo svetovno vojno. _NEWLINE_Po vojni se je med kon\xc4\x8dnico priklju\xc4\x8dil mo\xc5\xa1tvu Toronto Dentals, a v kon\xc4\x8dnici izpadel proti ekipi Hamilton Tigers. Za sezono 1919/20 se je pridru\xc5\xbeil mo\xc5\xa1tvu Toronto Granites. Watson je vodil mo\xc5\xa1tvo in z njim osvojil Pokal Allan v sezonah 1921/22 in 1922/23. V obeh sezonah je bil tudi izbran v prvo mo\xc5\xa1tvo zvezd. Mo\xc5\xa1tvo je tudi zastopalo Kanado na Zimskih olimpijskih igrah 1924 in tam osvojilo zlato medaljo. Watson je na olimpijskem turnirju na 5 tekmah dosegel 37 zadetkov, Kanada pa je prepri\xc4\x8dljivo osvojila prvo mesto z razliko v zadetkih 132-3 iz \xc5\xa1estih tekem. _NEWLINE_Watson je odklonil \xc5\xa1tevilne ponudbe za profesionalno igranje v ligi NHL. Charlie Querrie, mened\xc5\xbeer mo\xc5\xa1tva Toronto St. Patricks, mu je ponudil 10.000 dolarjev, \xc4\x8de bi se pridru\xc5\xbeil ekipi v sezoni 1924/25, a Watson ponudbe ni sprejel. Njegov soigralec Hooley Smith je v ligi NHL pre\xc5\xbeivel 17 let, medtem ko je Watson \xc5\xbeelel vstopiti v poslovni svet in se je upokojil leta 1924. Ob\xc4\x8dasno je sicer \xc5\xa1e igral za razli\xc4\x8dna \xc4\x8dlanska amaterska mo\xc5\xa1tva v ligi OHA._NEWLINE_Leta 1930 je postal trener \xc4\x8dlanskega amaterskega mo\xc5\xa1tva Toronto National Sea Fleas. Med kon\xc4\x8dnico leta 1931 je Watson sodil na nekaterih tekmah. Decembra 1931 je v svoji drugi trenerski sezoni nadomestil enega od igralcev in vsko\xc4\x8dil v igro. Leta 1932 je kot trener osvojil Pokal Allan. _NEWLINE_Leta 1962 je bil sprejet v Hokejski hram slavnih lige NHL, leta 1998 pa \xc5\xa1e v Mednarodni hokejski hram slavnih."